Papersnake/gushiwen huggingface dataset:
梧桐岭感旧
方回（元代）

忆上梧桐岭，江淮万里开。
匡庐天外画，彭蠡地中杯。
暖欲还燕雁，香应落庾梅。
重来感时序，更觉子山哀。
丙子下第感赋 其一
王继香（清代）

依然毷氉醉春风，怕见霜蹄蹴落红。岂有方干登上第，何烦阮籍哭途穷。

天涯作客逢春暮，独夜思家况病中。一枕朦胧浑不觉，梦魂飞逐海潮东。
过分水岭二首
赵蕃（宋代）

不历闽山险，空云蜀道难。
有泉皆瀑布，无路不纡盘。
酒薄愁难破，诗成鼻为酸。
举头唯见日，何处是长安。
南歌子
胡翼龙（宋代）

山枕莺声晓，羽觞花片飞。昨朝犹道未成归。不记春衫襟上、旧题诗。

愁眼垂杨见，苦心红烛知。翻成怕见别离时。只寄一声将息、当相思。
种松二首
张嵲（宋代）

纷纷群木望秋零，独喜新松五鬣音。
他年城郭人非旧，我始携锄斸茯苓。
枕流轩
郭绰（宋代）

招提避雨寄孤眠，夜静溪声到枕边。
引得五湖清入梦，拍天波浪一渔船。
当解剑歌七章还家后作 其六
姚燮（清代）

夷船伺关不入关，调军如蚁营压山。炮车列岸旌旗翻，长刀出鞘弓满擐。

似能踊跃堪同患，坐疲奔蹇，倏及秋晚。军心渐弛，流民渐返。

谓扬天威，已往抚绥，惟赫赫皇命，孰敢抗违。谓守藩职，已来附依，惟岩岩天堑，孰敢犯窥？

封告天子，天子曰噫。榜告庶民，庶民曰嘻。于暂亦宜，而久则非。
送新酒糟蟹与贾之奇五首
曹勋（宋代）

雪后寒浓酒未醅，冻吟谁与酌金罍。
不忧毂下米炊玉，同放马蹄银作杯。
临川投赠
黄彦平（宋代）

发策魁丹陛，摛文重禁林。
麒麟鞭缕玉，菡萏烛摇金。
事与京尘改，愁将瘴发侵。
东还应晚合，未用欢升沉。
约黄董二亲与桂堂诸侄避暑
戴敏（宋代）

世间无处避炎蒸，欲叫西风叫不应。
恨乏白檀除热恼，心思赤脚踏层冰。
醉游河朔谁同往，表借明光愧不能。
闻有山林最深处，清凉境界著高僧。
晚春有感答才夫上巳之作二首 其二
李流谦（宋代）

刘郎爱花被花恼，玄都观里诗应好。骚人从古多閒愁，仍是清樽破除了。

禁诗如禁秋虫鸣，止酒如止长淮倾。人生贵在适意尔，孰知蜾蠃与螟蛉。
广瑞岩和尚呼主人公诺 其二
释怀深（宋代）

主人公诺听我道，贪名逐利何时了。争如识取自家珍，灵光灼灼无边表。
尚父偶建小楼，特摛丽藻绝句不敢称扬三首
罗隐（唐代）

结构叨冯柱石才，敢期幢盖此裴回。

阳春曲调高谁和，尽日焚香倚隗台。

玳簪珠履愧非才，时凭阑干首重回。

只待淮妖剪除后，别倾卮酒贺行台。

阑槛初成愧楚才，不知星彩尚迂回。

风流孔令陶钧外，犹记山妖逼小台。
海中八景 其七 泛渚鸥声
王天性（明代）

海上风光鸥占多，烟涛万顷隔虞罗。旧游到处逢鱼叟，拍水长鸣和棹歌。
阳月饮黄乾斋书楼时菊初蕊得阳字
林震（宋代）

吟倚书楼对夕阳，霜株拂槛未全黄。已经重九迟秋节，犹自葳蕤逗晚香。

商舸近桥人语乱，女墙如带柝声长。花神九字君家是，冬去春来放未央。
渊源堂十二诗 其二 细论堂
王十朋（宋代）

不饮红裙酒，祇将文字论。江东渭北客，日日对芳尊。
颂古一百二十一首
释宗杲（宋代）

眼光烁破四天下，婆子拳头没缝罅。
当机觌面事如何，猛虎脊梁谁解跨。
题馆壁
刘攽（宋代）

壁门金阙倚天开，五见宫花落古槐。明日扁舟江海去，却从云气望蓬莱。
挽钱省干
吴芾（宋代）

高义由来擅月评，壮年锐志立功名。
助平逆党谋先定，谩骂兇酋色不惊。
赤帻蹉跎怜晚景，青云腾踏负平生。
只应余应钟兰玉，桂籍传芳奕世荣。
二吴谣
淳祐民谣（宋代）

大蜈蚣，小蜈蚣，尽是人间业毒虫。夤缘扳附有百足，若使飞天能食龙。
征虏亭祖王少傅
孔法生（南北朝）

昔人鉴殆辱，解绂扬归舲。真感属神虑，高兴袭天情。
和云壑
释道璨（宋代）

纷纷世事几昏明，仙计还山又未成。
欲学种松消永日，不徒煨芋博虚名。
云开衡岳鹏程阔，秋入鄱阳雁影清。
也欲摩挲病来眼，春风暖处望前旌。
郏城道中
梅尧臣（宋代）

行行溪水边，镜碧不可唾。
安知有沫流，草木多偃卧。
潭鸟瞥复没，滩沙净如簸。
不独荆州民，居险颈瘿大。
三月二十四再到永佑陵
喻良能（宋代）

扁舟投晓出重城，春浪初肥绿满汀。
竹里几声泥滑滑，河边十里草青青。
人家艾叶惊飞燕，水面杨花点翠萍。
渐近昭陵佳气集，五云松柏喜重经。
寄赠三门漕运卞寺丞二首
魏野（宋代）

威权自与转输同，仆从衙庭事事雄。
十郡山河关职务，一门忠事是家风。
图书半在仙舟里，碑板多留禹庙中。
闲想春堤游赏处，桃花浪照舞筵红。
西江月 其一
萧廷之（宋代）

九曲江头逆浪，霎时冲过天心。昆崙顶上水澄澄。

酝就琼浆自昆。

便向此时采取，河车搬运无停。阴阳一气自浮沈。

锁闭玉关牢稳。
晦翁足疾得程道人针之而愈戏赠此诗
朱熹（宋代）

十载扶行恃短筇，一针相值有奇功。出门放步人争看，不是前来勃窣翁。
题谢节母篝灯课子图三首 其二
黄光照（清代）

遗经授读望儿孙，篝火非徒恤纬心。直到纺塼凉月下，琅然才罢玉琴音。
漱石轩
钱厚（宋代）

危石参差上霄汉，中涵万壑冰玉清。
与谁流出洗尘滓，遗我一林风雨声。
次韵袁起岩送示郡沼双莲图
范成大（宋代）

珠渊玉水折方员，涌出双莲照酒边。
压倒小湖三级草，增光后沼两重莲。
苕华名字元相并，桃叶根株本自连。
好把吴歈翻楚些，杨荷新曲胜当年。
挽外舅林明道二首
刘克庄（宋代）

少小亲函丈，而今白发生。
居然明我秽，久矣愧翁清。
川逝悲贤淑，山颓惜老成。
年来得瘖疾，相挽不能鸣。
游卢溪
文彦博（宋代）

一径极幽深，清泉响竹阴。昔人曾隐雾，衰世偶为霖。

谋国无长策，论兵肆褊心。王师遂不振，物议愈难任。

仰药身虽殒，攻关盗转侵。传家绝诸藐，遗业变双林。

僧朴俱难问，碑昏尚可寻。徘徊念陈迹，不为叹人琴。
内宿
林希逸（宋代）

玉宇凌空耸，金书照夜明。墙深容竹迸，石古伴梅横。

云接天章路，风传徼道声。非才叨儤直，愧见壁间名。
题画杂咏 其四
王汝玉（明代）

湿翠映繁红，东园起暖风。春光何处是，都在鸟声中。
颂古三十一首 其二十八
释安永（宋代）

掀翻海岳求知己，雪刃横身立太平。野老不知尧舜力，鼕鼕打鼓祭江神。
碧泉芍药四首
胡寅（宋代）

林影溪光风力微，黄鹂隔叶啭还飞。
从教万点飘浮去，赖有庭花原不违。
子畅尉曹秩满侍亲摄户掾于上饶赋诗二首以送
赵蕃（宋代）

平生几游居，有亲亦有故。
一饭或相忘，素书不能屡。
心知世情薄，但益古人慕。
如君父子贤，百盖一二数。
水旱吟
邵雍（宋代）

九年洪水，七年大旱。
非尧与汤，民死过半。
赐石右相琚生日之寿
完颜允恭（金朝）

黄阁今姚宋，青宫旧绮园。绣絺归里社，冠盖画都门。

善训怀师席，深仁寄寿尊。所期河润溥，馀福被元元。
昌甫以平生诗藁俾赵家净录因见题后
韩淲（宋代）

藁不随时废，诗须以藁传。老身犹在涧，旧话只章泉。

箨笋看成竹，藕荷将出莲。居然閒摸索，久矣奉周旋。
春日游苑喜雨应诏
李峤（唐代）

园楼春正归，入苑弄芳菲。密雨迎仙步，低云拂御衣。

危花沾易落，度鸟湿难飞。膏泽登千庾，欢情遍九围。
王可交升仙台四首 其四
黄庚（元代）

我来闲吊古，触景觉凄凉。踏石云侵履，扪萝露湿裳。

森森林木茂，馥馥野花香。寺近寻僧话，谈禅坐竹床。
芒种 其二
韩淲（宋代）

栽匀明日问青黄，惜水脩塍意更忙。少候根中新叶出，又看晴雨验朝阳。
沁园春 其五 □竹窗纸枕屏
陈著（宋代）

小枕屏儿，面儿素净，吾自爱之。向春晴欲晓，低斜半展，夜寒如水，屈曲深围。

消得题诗，不须作画，潇洒风流未易涯。人间世，但此身安处，是十分奇。

笑他富贵家儿。这长物何为著意□。便绮罗六扇，何如玉洁，丹青万状，都是钱痴。

假托伊来，遮阑便了，免得惊风侵梦时。何须泥，要物常随我，不物之随。
菩萨蛮（感旧）
苏轼（宋代）

玉笙不受朱唇暖。离声凄咽胸填满。遗恨几千秋。恩留人不留。

他年京国酒。泫泪攀枯柳。莫唱短因缘。长安远似天。
王霸仙坛砖刻
佚名（唐代）

树枯不用伐，坛坏不须结。未满一千岁，自有系孙列。

后来是三一，潮水荡祸殃。岩逢二乍间，未免有消亡。

子孙依吾道，代代封闽疆。
寄成都蒋密学
向传式（宋代）

钦闻宥密缀荣班，西顾分忧辍钜贤。
乍领蜀都新印绶，应怀越国旧风烟。
流觞雅趣人多羡，正俗佳名世永传。
圣主倚毗閒未得，重来游赏是何年。
送惠休师浮海如吴
郭祥正（宋代）

游吴兴不浅，真欲跨冥鸿。岂畏海波险，自明禅性空。

柁楼瞻北斗，帆索张东风。我欲江南去，音书却易通。
归燕
武元衡（唐代）

春色遍芳菲，闲檐双燕归。还同旧侣至，来绕故巢飞。

敢望烟霄旧，多惭羽翮微。衔泥傍金砌，拾蕊到荆扉。

云海经时别，雕梁长日依。主人能一顾，转盻自光辉。
萧巽葛敏修二学子和予食笋诗次韵答之二首
黄庭坚（宋代）

北馔厌羊酪，南庖丰笋菜。
自北初落南，几为儿所卖。
习知价廉平，百态事烹宰。
盐曦枯腊瘦，蜜渍真味坏。
就根煨茁美，岂念炮烙债。
咀吞千亩余，胸次不虿芥。
二妙各能诗，才名动江介。
诗论多佳句，脍炙甘我嘬。
因君思养竹，万籁听秋噫。
从此缮藩篱，下令禁渔采。
清平乐
袁去华（宋代）

春愁错莫。风定花犹落。斗草踏青闲过却。乳燕鸣鸠自乐。

行人江北江南。满庭萱草毵毵。且恁亡忧可矣，只他怎解宜男。
宫词 其四十九
王仲修（宋代）

楼台雪霁晓阴阴，珠网屏风御幄深。和气先春宫掖暖，凤钗不用辟寒金。
上湖守赵希苍 其一
吴惟信（宋代）

方今选牧匪为轻，果见名邦付老成。白发益坚忧国念，丹心常蕴爱君诚。

月迁花影尨无吠，风舞棠阴鹤自行。看著碧澜堂下水，与君政事一般清。
酬束丈贶诗兼弱叙所怀
王令（宋代）

白日立中路，犬去不形相。
夜以盗自来，何敢怨犬伤。
主人忽加念，谢恕犬无良。
盗子愧伏前，有言愿加详。
见赐固已多，恕犬诚未臧。
云松轩杂韵六首寄呈轩中诸君子 其二
刘崧（元代）

鸡犬萧萧入翠微，不愁山雾湿人衣。水边杨柳因风落，松下閒云尽日飞。
偈颂十九首
释绍昙（宋代）

抛舍箕裘要出家，学卢行者去担柴。
脊梁不具黄金骨，碓米坊中被活埋。
蛮州（一作杜牧诗，题云蛮中醉）
张籍（唐代）

瘴水蛮中入洞流，人家多住竹棚头。

一山海上无城郭，唯见松牌记象州。
狱中有感 其一
韩邦奇（明代）

秋声瑟瑟夜茫茫，此际孤臣倍感伤。四海生灵惟圣主，万年宗社自先皇。

殷忧直共条山尽，痛泪应同汨水长。却忆秦廷十九客，茅焦终得悟君王。
寄会稽仲休山人
潘阆（宋代）

近携琴鹤游东越，曾接谈谐气味深。
佛意已知师达了，儒书却为俗披寻。
稽山有雪寒凝骨，鉴水无风冷彻心。
别后相思向谁说，只应霜鬓暗相侵。
数诗煎迫太甚再为花下一转语
虞俦（宋代）

蝶自无心懒，花应有意开。
含香特珍宠，顾影尚低回。
毕竟风流在，从渠火急催。
浮华不相待，庄重政徘徊。
偕戴山人宿栖云岩
林占梅（清代）

泠然听罢戴逵琴，翘首寥空互啸吟。一榻松云秋瑟瑟，半帘竹月夜沉沉。

丹崖境静清尘梦，碧涧泉幽證道心。相约明朝游眺去，安排筇屐上层岑。
海昌孙吴二砖歌
钱应溥（清代）

孟冬坏城致令辟，古砖出土苔花剔。织文若布坚于石，建元分花纪天册。

其旁古泉惜不存，或者大钱当千亦如工名勒。右方虽非手掌形，积古堂外此无敌。

况有赤乌之砖脩盈尺，先后藏弆成合璧。秦汉瓦当皆辟易，我思仙人铧名逞谲诡。

孙郎收之肆诸市，苍龙门外神第立。惑志谶纬大帝始，石印朱书喜泐铭，孙绳祖武独此尔。

吁嗟乎！吴蜀相依如唇齿，蜀室既毁吴何恃。魏宫铜雀亦瓦解，司马耽耽久虎视。

天册之际势孤峙，皓宗曷不承前轨。大桢苇席坚壁垒，疑城再筑张角犄。

金陵王气压九州，那止扬州作天子。横江截锁飞将来，玉石俱焚谁致此。

惜哉甄官得玺仅五纪，江东霸业长已矣。岂如二砖逾千祀，永与盐官之城镇海涘。
上元曲李子藩席上赋 其四
黎民衷（明代）

群仙踏月驾龙鳌，瀛海风尘起夜涛。何处天香飘露席，紫鸾箫断彩云高。
初冬感怀二首
陆游（宋代）

落叶扫还积，断鸿飞更鸣。
羸躯得霜健，老眼向书明。
水瘦河声壮，萁枯马力生。
竟为农父死，白首负功名。
送李丞使宣州
皎然（唐代）

结驷何翩翩，落叶暗寒渚。梦里春谷泉，愁中洞庭雨。

聊持剡山茗，以代宜城醑。
送滕迈郎中赴睦州
赵嘏（唐代）

郡斋秋尽一江横，频命郎官地更清。星月去随新诏动，

旌旗遥映故山明。诗寻片石依依晚，帆挂孤云杳杳轻。

想到钓台逢竹马，只应歌咏伴猿声。
偶作呈曾存子
吴则礼（宋代）

北窗永日捐群书，自怜所得才腐余。
东风吹花欲烂漫，强自羁絷辕驹。
曲肱静听百鸟语，圭窦翁牖思吾庐。
遥怜春水带刳艇，归雁已应辞五湖。
讥文璧
无名子（元代）

江南见说好溪山，兄也难时弟也难。可惜梅花有心事，南枝向暖北枝寒。
和陈和卿四绝
姚勉（宋代）

绝交久是孔方兄，赊得村醪小款迎。
君岂真无食肉相，夜来蔬筍太僧清。
奉和袭美赠魏处士五贶诗。乌龙养和
陆龟蒙（唐代）

养和名字好，偏寄道情深。所以亲逋客，兼能助五禽。

倚肩沧海望，钩膝白云吟。不是逍遥侣，谁知世外心。
惠安桥
董天吉（宋代）

涔阳山水壮南州，千尺飞梁速去邮。
蛟鳄翻涛声吼夜，虹蜺分去气横秋。
险疑云栈通车马，高比银河挟女牛。
钜万功成书太史，绝胜舟楫济中流。
喜迁莺 题荆溪小隐图，赠林天友别驾
钱肃润（明代）

荆南山麓，看烟树苍茫，层楼叠屋。中有高人，呼之不出，共说其人如玉。

阳羡茶真可爱，九里水原非浊。暂栖住，任逍遥容与，为盘为谷。

不俗，算自昔宦隐名流，争向溪边宿。杜榭犹存，任台在望，山为苏公称蜀。

君复结庐到此，恰尔追芳齐躅。是图也，置五云罨画，平添一幅。
何处春深好二首 其二
张耒（宋代）

何处春深好，春深居士家。荒园几畦菜，环堵数株花。

自蜡登山屐，仍驱下泽车。时时客问字，醉帽任倾斜。
山居杂咏
胡奉衡（清代）

春风吹万绿，卧看陇头耕。尽日无人迹，空山有鸟声。

岩花开自落，径草薙还生。伴我惟藤杖，炎凉不世情。
赠叶肖岩
顾逢（宋代）

笔底妙如神，传来面目真。
便教知本相，不必问何人。
一幅元非画，百年留此身。
山林樵获者，只是旧衣巾。
缘识
宋太宗（宋代）

炎天收已去，凉气触幽襟。
稽古看书罢，时听一弄琴。
天门谣·牛渚天门险
贺铸（宋代）

牛渚天门险，限南北、七雄豪占。清雾敛，与闲人登览。
待月上潮平波滟滟，塞管轻吹新《阿滥》。风满槛，历历数，西州更点。
行香子·舟宿兰湾
蒋捷（宋代）

红了樱桃。绿了芭蕉。送春归、客尚蓬飘。昨宵谷水，今夜兰皋。奈尚溶溶，风淡淡，雨潇潇。
银字笙调。心字香烧。料芳悰、乍整还凋。待将春恨，都付春潮。过窈娘堤，秋娘渡，泰娘桥。
题庭梧玩月图二首 其二
钱维桢（清代）

应门有子乐三余，百尺高梧学士庐。独坐石边无底事，兴来时课数行书。
骤雨柬西岩君
谢榛（明代）

隔院共风雨，谁家秋意多。檐前走霹雳，门外散江河。

留滞人扶杖，凄凉鸟在柯。应思折简夜，乘月几经过。
久不得广文俞同年书颇闻病瘧小诗往问讯
虞俦（宋代）

问讯俞夫子，兼旬不寄书。
官居还独冷，體力复何如。
药石宁须尔，炎凉一任渠。
诗能驱瘧鬼，下笔莫踌蹰。
题尤使君郡圃十二诗 其五 凝思斋
李庚（宋代）

孙绰赋天台，伻人以图至。公今身见之，情亲心更醉。

坐想复行吟，商颂得十二。寄语范荣期，金声重掷地。
水调歌头（和张文伯对月词）
王之道（宋代）

斜阳明薄暮，暗雨霁凉秋。弱云狼藉，晚来风起，席卷更无留。天狼老蟾高挂，皎皎寒光照水，金璧共沈浮。宾主一时杰，倾动庾公楼。
渡银汉，漙玉露，势欲流。不妨吟赏，坐拥红袖舞还讴。暗祝今宵素魄，助我清才逸气，稳步上瀛洲。欲识瀛洲路，雄据六鳌头。
食瓜二首 其二
周紫芝（宋代）

元和数才子，例指到元白。香山诋中奄，进寸辄退尺。

元侯躐要涂，崔子实卵翼。两公贤与愚，何啻白与黑。

二武有直气，诋评恣呵斥。苍蝇从何来，污我盘中食。

想像怀昔人，抚几三叹息。
病中六首
陈师道（宋代）

日暖衣犹袭，宵长被有棱。
朝晡三楪饭，昏晓一缸灯。
伴坐跧如几，扶行瘦比藤。
生缘堪入画，寂寞憩松僧。
满江红 其一 寿黄殿讲母正月十四
王迈（宋代）

明日元宵，蔼佳气、清凉金粟。人道是、史君寿母，宴瑶池曲。

九十春来萱草茂，三千年后蟠桃熟。看鳌头、名字未多时，分符竹。

熏宝篆，张银烛。佳庆事，人人祝。况平反阴德，在长生箓。

最喜芸香怀玉燕，安排锦帐骑银鹿。待雕轩、文驷上堤沙，如天福。
答钱寺丞忆伊川
欧阳修（宋代）

之子问伊川，伊川已春色。
绿芷杂芳浦，青溪含白石。
山阿昔留赏，屐齿无遗迹。
惟有岩桂花，留芳待归客。
为匏庵临秋山晴霭卷
沈周（明代）

匏系庵中春晡晡，拂几试展秋山图。烟霏惨淡墨痕里，远濑百折沙萦纡。

峦容江色开浩荡，扁舟雁鹜人惊呼。长安药叟造此观，气味自是营丘徒。

其人已化其迹在，流世直欲千金沽。绝无粉黛假颜色，俗眼曾不留须臾。

庵中主翁谁赏识，对我但道今难摹。不应莞尔领翁意，儗笔远甚成嗟吁。

古人妙地学始见，已信邯郸非易趋。朱繇道子固有说，妄意自笑西家愚。
题米元晖画山水
陆友（元代）

翳翳云中树，亭亭江上山。秋风生柁尾，荡漾碧波间。
自宝苍庵同健上人过双林庵
朱廷鋐（清代）

径转如无尽，山行岂厌深。过桥行一里，访寺得双林。

云淡往来迹，潭空今古心。不逢僧指点，胜地杳难寻。
蝶恋花 瓶花
莫大勋（清代）

折得名花来小院。插向瓷瓶，不似枝头颤。珍重频将新水溅。

重帘不碍春光转。

点缀琴书香片片。坐对嫣然，差胜寻花倦。约略韶华都领遍，何须更觅春风面。
八月十二日夜偕客赏木犀八首
陈造（宋代）

客间那不笑翁痴，酒处犹须古锦为。
不道诗成还玉雪，聊凭一解桂娥颐。
霜花腴 怀梦窗杨柳阊门故居即用其自度曲韵
郑文焯（清代）

过江旧客，怅倦游、浮生误了儒冠。西馆花飞，南桥萍老，吴城久住偏难。

水天梦宽。奈燕归、飘泊依前。叹巢痕、阅尽东风，夕阳乔木想高寒。

京国旧居如驿，又金阊柳色，几换吟蝉。华屋空丘，神州沈陆，苕苕此恨谁笺。

夜钟到船。认故山、愁黛连娟。感年芳、送老秋词，断云和梦看。
使风
王周（宋代）

风起即千里，风回翻问津。沈思宦游者，何啻使风人。
春帖子词皇帝阁六首
苏轼（宋代）

霭霭龙旗色，琅琅木铎音。
数行宽大诏，四海发生心。
君不见
赵汝燧（宋代）

君不见卢生枕上客邯郸，君不见淳于穴中到槐安。

出将入相群儿仕，赐爵锡邑公主贵。黄粱未熟已欠伸，清樽尚在遽惊起，人生荣华欢乐亦如此。

双毂昼飞夜旋一弹指，胡不看取二人梦中事。
柯敬仲竹为陈常仲赋
凌云翰（元代）

奎章阁下日谈经，曾写幽姿上御屏。云暗苍梧清泪尽，空教瑶瑟怨湘灵。
晚泊
李流谦（宋代）

薄雾初迷岸，微风早系舟。
山青只欲远，江阔不胜流。
取酒深深酌，将诗缓缓讴。
去家万余里，聊此散千忧。
题粉壁
苏葵（明代）

眼中山水活风烟，不向王维索辋川。若个龙眠能画我，华阳巾样胜于前。
浪淘沙·其一·楼上愁和卿谋韵
尤侗（清代）

赢得许多愁。岁月悠悠。秋风秋雨冷双眸。欲赠湘君搴杜若。难雨芳洲。
长啸倚南楼。霜鬓飕飕。栏杆拍遍把吴钩。惆怅归来无个事，又上灯篝。
留别苏安上
刘攽（宋代）

高閤横霄梧十寻，回廊曲槛昼阴阴。期年不就长杨赋，晚岁空为梁甫吟。

童稚相亲俱白发，风波失所更情深。沧溟极目云涛壮，相见胸中快病襟。
秋月乘兴游松江至垂虹亭登长桥夜泊南岸旦游
朱长文（宋代）

两山映日磨苍玉，万顷涵虚皱碧罗。
不会乐天犹近俗，谩将弦管杂烟波。
寄赵庭干二首 其二
李俊民（金朝）

君还携幼去幽燕，我向荒山学种田。千里暮鸿行断处，碧云容易作愁天。
暮春
张佛绣（清代）

鸠妇催晴三月天，东风无力雨廉纤。翻书啜茗消长日，满院飞花不卷帘。
过长马市
释德洪（宋代）

长马人家古道旁，秋来禾黍已登场。池塘水落菱蒲冷，篱落霜晴橘柚黄。
云童童行
陆游（宋代）

云童童，挟雨来。
雨未濡土云已开，不能为人歛浮埃。
山南山北空闻雷，青秧欲槁吁可哀！
韩子华吴长文石昌三舍人见访
梅尧臣（宋代）

当时载酒客，共过草玄人。
今日一寒士，能来三侍臣。
竹门容大马，金络照诸邻。
鸡瘦莫为具，阮家依旧贫。
和虞永康美功堂诗
魏了翁（宋代）

我曾寄径城南州，果杏纂纂香浮浮。
云开千仞雪山白，月照万古沧江流。
我时未得江山意，但爱高明甲西州。
十年重来是邪非，独觉真意烂不疏。
虞侯着堂发幽闷，岂但清与耳目谋。
川流衮衮来不断，云物亹亹生无休。
既从静寿识至乐，复於叹逝希前修。
游人翕翕满江头，随所适处心悠悠。
童子长佩搴江蓠，女儿缝裙学石榴。
没人扬波白鱼跃，舟子竞渡苍龙摎。
田翁野妇看儿戏，咏归山暝风作秋。
固亦有志感时节，欲起湘累问灵修。
人人得处自深浅，江山於尔无显幽。
堂上主宾亦复尔，各各会意风泠飕。
宇宙无穷本如此，我亦皓然希天游。
珍维那归径山就简虎岩和尚
释月涧（宋代）

水云相望楚与吴，三年不作问安书。英英禅子来岩边，为我细说岩平安。

但言倒握无形棒，若佛若祖难近傍。烦寄一语休拍盲，本来无佛无众生。

不妨借取腕头力，永为大地人知识。
题刘宪十君子轩
朱翌（宋代）

北极元轩气，受命惟尔独。
四方散子孙，万时异闽蜀。
戴谱六十一，岩谷无遗录。
段记三十九，冥搜出隐伏。
世若不尽见，谁为合其族。
儒林老丈人，与世谈无欲。
开轩延十君，跪坐进三沐。
高低列云来，新旧间伯叔。
团栾十家春，门户各清肃。
客至为卷帘，赞名问寒燠。
一见伯玉辈，遂使季子服。
我欲和竹史，就君求品目。
高门叹
瞿佑（元代）

高门成，高门坏，不及十年见成败。
兽环移去属何人，重构高门临要津。
门前牢栽杨柳树，莫被他人又移去。
由六和塔归觚庵偶成
俞明震（清代）

何因分觉妄，渐喜断知闻。佳客来如燕，晨炊错认云。

一凉秋到骨，幽极鹭能群。剩有登高眼，悠悠送夕曛。
读朝报
郑獬（宋代）

天子晓坐朝明光，丞相叩头三拜章。
乞还相印避贤路，愿为天子专城隍。
上恩深厚未闻可，丞相退让闻四方。
浓书大纸批圣语，鸣驺却入中书堂。
至双峰寺留宿 其二
缪公恩（清代）

岚气落高岑，崎岖石径深。空山惊马足，清磬豁人心。

穿峡泉声咽，凌霄树影森。松涛传万壑，盈耳海潮音。
颂古六十二首 其二十一
释清远（宋代）

南北东西无不利，令人深爱老南泉。眉毛撕系如相似，鼻孔辽天不著穿。
游麻姑
上清真人（宋代）

攀萝蹑翠上麻姑，得到山中景物殊。
白鹤有情来碧落，彩鸾无意下清都。
仙媛虚见桑田变，世事谁经海水枯。
为问方平开宴后，不知还约再来无。
端午感兴
文天祥（宋代）

千金铸镜百神愁，功与当年禹服侔。
荆棘故宫魑魅走，空馀扬子水东流。
和杨团练元韵
冯时行（宋代）

此生浑褦襶，秋鬓渐鬅鬙。
跂德山徒仰，雄谈垒更增。
奇谋閒袖手，佳句老传灯。
起我栖迟意，寒鸠欲化鹰。
送皎中庵住广寿
释法薰（宋代）

名字馨香满道途，挽将洞水注南湖。
他时把杖来轻探，莫谓从前一滴无。
汉宫春
晁冲之（宋代）

黯黯离怀，向东门系马，南浦移舟。薰风乱飞燕子，时下轻鸥。无舟渭水，问谁教、日日东流。常是送、行人去后，烟波一向离愁。

回首旧游如梦，记踏青殢饮，拾翠狂游。无端彩云易散，覆水难收。风流未老，拚千金、重入扬州。应又是、当年载酒，依前名占青楼。
如大师求赞
释清远（宋代）

比类则疏，现形仍普。得在一瞬，照穷千古。云起吟龙，风生啸虎。

赞之绝辞，瞻焉奚睹。
渡鲁明江
邱象随（清代）

混混无崖岸，中流别鲁明。萧条人不见，澎湃水空萦。

自适当年意，谁期后世名。翻怜陵谷事，呜咽听江声。
喜春来·春云巧似山翁帽
曹德（元代）

春云巧似山翁帽，古柳横为独木桥。风微尘软落红飘，沙岸好，草色上罗袍。
清明
方岳（宋代）

何哉清明乃尔愁，雨声中间花事休。
一春留春不肯住，况无酒与春相酬。
墙头笋已吹成竹，夺我斋厨苍玉束。
满床书卷为不平，亦怨秋崖长负腹。
读亲征诏 其一
杨冠卿（宋代）

诏语深醇告万方，便知九鼎不劳扛。波臣奔走扶黄屋，约束风涛过大江。
碧岩子作诗为小儿求纹褓戏作三绝 其一
周紫芝（宋代）

近来闻道得明珠，丹凤今年第几雏。会遣梦中分赤锦，不妨衣上有天吴。
满庭芳·惕忱七十初度，逸兄为谱满庭芳词，并属赓和，书以寿之
魏元戴（清代）

零落霜毫，南窗珍重，拈来又祝诗人。声存操变，玉轸唱泠泠。

唤起冰车铁马，江天外、一抹难平。休孤负，明珠照席，沈醉梦无痕。

新新。有覆盎，长安哭遍，八表同昏。对庭花冉冉，泪共年深。

却羡春归杖履，掀髯笑、性僻耽吟。滔滔是，孔门季次，终不作家臣。
寄题齐氏山斋
胡宿（宋代）

有客稽山岸角巾，宝书盈笈日怡神。云衔别岭支筇久，月上前怡隐几频。

窗上萝阴猿警旦，坞中茶候鸟啼春。一经邹谚能传世，子舍于今两绶新。
古社
元稹（唐代）

古社基阯在，人散社不神。惟有空心树，妖狐藏魅人。

狐惑意颠空，臊腥不复闻。丘坟变城郭，花草仍荆榛。

良田千万顷，占作天荒田。主人议芟斫，怪见不敢前。

那言空山烧，夜随风马奔。飞声鼓鼙震，高燄旗帜翻。

逡巡荆棘尽，狐兔无子孙。狐死魅人灭，烟消坛墠存。

绕坛旧田地，给授有等伦。农收村落盛，社树新团圆。

社公千万岁，永保村中民。
题经筵安仝译史新刻千文赐本二首 其一
许有壬（元代）

芸阁风清昼景迟，楮生毛颖侍多时。吾皇游艺超今古，能事犹推智永师。
送都御史熊槩之南京
杨荣（明代）

晓风吹花飘紫陌，陌上青青杨柳色。绣衣骢马何煇煌，祖帐临柳送行客。

客初拜命出都门，意气偏承明主恩。霜威凛凛孰敢犯，狐兔敛迹鲸鲵奔。

强摧弱植安田里，闾阎处处讴歌起。还朝入对重敷陈，九重顾盼天颜喜。

南京宪台席久虚，特承宠眷荷新除。玉壶酒尽意不尽，欲别不别仍踌躇。

知君此去肃风纪，要使声华满人耳。不见当年揽辔流，千古芳名照青史。
送春诗
李玉英（明代）

柴扉寂寞掩残春，满地榆钱不疗贫。
云鬓霓裳半泥土，野花何事亦愁人。
送师颜致康深道入京
许景衡（宋代）

二子今西去，赠言聊尔规。勉哉精素业，行矣仕明时。

破腊梅先蕊，含春柳欲丝。江边人散后，帆影渐参差。
夜雨寄寇校书
钱起（唐代）

秋馆烟雨合，重城钟漏深。佳期阻清夜，孤兴发离心。

烛影出绡幕，虫声连素琴。此时蓬阁友，应念昔同衾。
听程道士琴
李彭（宋代）

鹍弦铁拨世多有，玉筝银甲嗟凡陋。平生绿绮醒心泉，净洗耳根端不朽。

鍊师霜髭已满颐，履霜坐弹霜叶飞。腐儒冻馁非所惜，物物愿荷皇天慈。
送戴子安
葛绍体（宋代）

未到蓬莱阁上游，梧坡在越自应留。
秋深灯火夜深话，又拟横飞一鹗秋。
挽恭靖司法兄九首
刘宰（宋代）

贤书五上动宸旒，鵰鹗横飞正得秋。
老去刘蕡终不第，时来校尉几封侯。
乡旋留别区吉先朱昌藩
冯元基（明代）

归心虽已切，未忍即离群。不觉三春暮，相将歧路分。

花间馀落日，竹外隐行云。却惜莺声好，明朝空独闻。
和王少卿十日与留台国子监崇崇福宫诸官赴王
司马光（宋代）

儒衣武弁聚华轩，尽是西都冷落官。
莫叹黄花过嘉节，且将素发共清欢。
红牙板急弦声咽，白玉舟横酒量宽。
青眼主公情不薄，一如省闼要人看。
次韵子瞻过淮见寄兼简孙奕职方三首 其二
苏辙（宋代）

龟山昔同到，松竹故依然。红印封咸豉，黄罂分井泉。

青天携杖处，晚日落帆偏。无限相思意，新诗句句传。
句
何彦国（宋代）

暗量无限人间事，难概不平天下心。
元正后雪霁过邻曲
邓雅（元代）

晴岫消冻雪，春郊布熙阳。嘤嘤幽鸟鸣，静听如调簧。

兴怀访故交，徐步登前冈。石窦通泉脉，林隈散梅香。

稍欣得胜地，复喜升华堂。交庆遇岁始，共语思时康。

愿言课孙子，读书力农桑。
踏莎行（上巳日遇华严寺）
秦观（宋代）

昨日清明，今朝上巳。莺花著意催春事。东风不管倦游人，一齐吹过城南寺。

沂水行歌，兰亭修禊。韶光曾见风流士。而今临水漫含情，暮云目断空迢递。
黄山杂咏·丹霞峰
邓宗度（宋代）

绮段堆青壁，点缀秋颜色。
几使晓来风，纵横裁不得。
藤州送姚太守继如之庆远
欧大任（明代）

西向宜州五马行，乍辞天北凤凰城。台郎暂借分符寄，骑省先推作赋名。

遂使农田常积贮，不劳征戍远勤兵。藤江挥手频凝睇，经术还徵入汉京。
轻肥
白居易（唐代）

意气骄满路，鞍马光照尘。
借问何为者，人称是内臣。
朱绂皆大夫，紫绶或将军。(或 一作：悉)
夸赴军中宴，走马去如云。
樽罍溢九酝，水陆罗八珍。
果擘洞庭橘，脍切天池鳞。
食饱心自若，酒酣气益振。
是岁江南旱，衢州人食人。
应天长
孙光宪（五代）

翠凝仙艳非凡有，窈窕年华方十九。鬓如云，腰似柳，

妙对绮弦歌醁酒¤

醉瑶台，携玉手，共燕此宵相偶。魂断晚窗分首，

泪沾金缕袖。
赠别前蔚州契苾使君
李商隐（唐代）

何年部落到阴陵，奕世勤王国史称。
夜卷牙旗千帐雪，朝飞羽骑一河冰。
蕃儿襁负来青冢，狄女壶浆出白登。
日晚鸊鹈泉畔猎，路人遥识郅都鹰。
列仙诗 其四
张尔岐（清代）

注《老》争传河上公，文皇虚访拟空同。乘云瞥地呈灵幻，何怪文成与少翁。
正觉僧榻
艾性夫（元代）

赞公分半榻，卧近竹西楼。
四壁寒蛩夜，一山黄叶秋。
梦随三鼓动，月尚半窗留。
零乱芭蕉影，禅衣烂不收。
舟过湖洑泊丁山二首 其二
孙觌（宋代）

日下残红敛，烟升积翠重。鸥轻波浩荡，鱼乐自从容。

野馌迎秋穫，邻讴相夜舂。田翁有真意，一笑酒中逢。
和舍弟惜花绝句（时蕃中使回）
吕温（唐代）

去年无花看，今年未看花。更闻飘落尽，走马向谁家。
寒拾赞
释绍昙（宋代）

笑里藏刀语诈淳，握生苕箒鼓烟尘。
谩将心污秋潭月，未必渠侬肯比伦。
渔父词
蒲寿（宋代）

飘忽狂风一霎间。长鱼吹浪势如山。牢系缆，蓼花湾。白鸥沙上伴人闲。
渔家傲
陈克（宋代）

宝瑟尘生郎去后。绿窗闲却春风手。浅色宫罗新就。晴时后。裁风细意花枝斗。

象尺熏炉移永昼。粉香浥浥蔷薇透。晚景看来常似旧。沈吟久。个侬争得知人瘦。
五泄山
曾谔（宋代）

五泄高寒插太清，银河垂地落天声。玉虹贯日晴空见，骢马翻瓢白昼倾。

作赋曾闻誇雁荡，乘槎应可到蓬瀛。何当一比乖龙起，手挽商霖洗甲兵。
和书天庆观贺秘监堂三首
秦观（宋代）

史君平昔慕玄清，一到祠堂意一新。
户外黄冠应指点，公应便是谪仙人。
春昼回文
李涛（唐代）

茶饼嚼时香透齿，水沈烧处碧凝烟。
纱窗避著犹慵起，极困新晴乍雨天。
侧犯
谭宣子（宋代）

素秋渐爽，倚香曲枕情依旧。怀袖。浸数尺湘漪、簟纹皱。悲欢尽梦里，玉骨从消瘦。空又。思太液芙蓉未央柳。

翔凤何在，乐府传孤奏。人病酒。有鸳鸯双字倩谁绣。拜月西楼，几声滴漏。应恐纨洁，已疏郎手。
咏竹五首
憨山德清（明代）

寒飞千尺玉，清洒一林霜。
纵是尘心重，相看亦顿忘。

矫矫凌云姿，风生龙夜吼。
霜雪不知年，真吾岁寒友。

霜干寒如玉，风枝响似琴。
潇湘一夜雨，滴碎客中心。

叶落根偏固，心虚节更高。
一林寒吹发，清夜伴松涛。

淇澳春云碧，潇湘夜雨寒。
虚窗人静听，飒飒响琅玕。
书院杂咏 鸂鶒
王十朋（宋代）

文采真为累，飞鸣不自由。小池新水涨，相对谩沉浮。
云津阁
陈宓（宋代）

山色月中犹见碧，溪流枕上更宜声。
身轻阁稳欣投宿，此是还家第一程。
采桑子·花前独占春风早
晏几道（宋代）

花前独占春风早，
长爱江梅。
秀艳清杯，
芳意先愁凤管催。
寻香已落闲人后，
此恨难裁。
更晚须来，
却恐初开胜未开。
枯骨颂 其四
释怀深（宋代）

因瞋久恋四蛇窟，由爱长依六贼村。今日并脏都捉败，这回休要弄精魂。
送邹石生之广州 其七
李宗瀛（清代）

玉镜当垆好，珠江打桨过。隔窗啰唝曲，联袂蹋摇歌。

带结鸳鸯鸟，杯镂鹦鹉螺。从来南海俗，烟月作场多。
香林院
张商英（宋代）

瑟瑟松上风，冥冥竹间露。窗虚簟色寒，石侧苍苔古。

长廊寂无人，殿阁下铃语。此意两萧然，徘徊不能去。
游西峰
戴表元（宋代）

山回水抱西峰寺，二十年前日日来。
一出居然负丘壑，深藏还此远风埃。
农樵识面逢多问，鱼鸟知心见不猜。
家世剡人须住剡，相寻未识百千回。
送献堂旭东如桢三君之中国
赖绍尧（清代）

低首樊笼貉一丘，飘然忽作御风游。鲲鹏变化渺千里，鸾凤翱翔隘十洲。

大海珊瑚凭网取，小山丛桂漫淹留。年来我亦伤幽废，欲附沧溟泛钓舟。
游东村
陆游（宋代）

露草衡门晓，风松一坞幽。
新春有佳日，老子得闲游。
鸥为忘机下，鱼缘得计浮。
归途无远近，一叶乱渔舟。
泰和八景 其六 田东暮雨
胡奎（元代）

戴笠出东郊，白云如海涛。前村风雨急，溪水晚来高。
题吴氏四贤堂
罗鉴（宋代）

敬斋一则话，传自南轩翁。
于湖金玉之，诸老归下风。
不使掌帝制，嗟哉吾道穷。
遗像今伟然，吾敬司封公。
喜从玉壶记忆得周忠介旧寄二诗赋此 其一
鹿善继（明代）

忠介逸诗何处寻，每于凭吊费沉吟。谁令乱后文无恙，却借闲中客有心。

延水不殊重合剑，广陵犹是未亡琴。骚坛漫自传诗话，此夜新添掷地金。
句
高似孙（宋代）

回舟指淞江，径奔鱼蟹海。
食菱
苏辙（宋代）

野沼涨清泉，乌菱不直钱。
蟹肥螯正满，石破髓初坚。
节物秋风早，樽罍夜月偏。
令人思淮上，小舫藕如椽。
重过惠应寺 其一
张度（宋代）

来寻招隐地，野趣足盘桓。怪石支茶臼，幽藤补药栏。

清秋林响静，长昼葛衫寒。木识浮生理，皈依问懒残。
立秋日与陆华原于县界南馆送邹十八
武元衡（唐代）

风入昭阳池馆秋，片云孤鹤两难留。

明朝独向青山郭，唯有蝉声催白头。
六言
韩淲（宋代）

弈棋聊醒午醉，煮饼更逭夕餐。一任长年三老，扁舟载我江干。
得闽中消息
郑善夫（明代）

闽中久无雨，百谷尽枯燋。魃虐延诸郡，农工岂一朝。

何时免冻馁，吾邑更征徭。避地翻愁思，馀生不自聊。
以诗句咏梅 林中笑破冰霜面
方蒙仲（宋代）

澹寂自天姿，逢人借颜色。一笑比河清，希仁太孤特。
次韵罗仲共山村题咏十首 其十
周紫芝（宋代）

两国兵难解，三春花自飞。愁因春鸟唤，心逐暮鸿归。
满江红 用李廷弼留别韵
张野（元代）

一梦黄梁，邯郸道、几人曾觉。空怨杀、津亭叠鼓，戍楼残角。往岁相逢淮□渡，今年同向钱塘泊。叹飘零、俱为出山忙，平生错。青青鬓，长如昨。纷纷事，轻抛却。道功名何必，凤池麟阁。老境尚期游汗漫，壮心不用伤离索。恨明朝、相望越山重，吴江阔。
偶成五首
包恢（宋代）

六月浑如九月清，霁天月色冷幽屏。
出门聊寄双远目，二十四凹峰转青。
次李秀嵓鹤溪四诗韵 其一
刘宰（宋代）

凄凄寒日漾溪流，猎猎西风送客舟。勇退端为天下计，留行谁为圣王谋。
颂证道歌·证道歌
释印肃（宋代）

学人不了用修行，只应步步踏阴坑。
大光普照盲无识，非时不共野狐争。
喜晴放海棠
袁说友（宋代）

春日海棠早，媚云开远岚。
醉容犹未足，睡态已微酣。
嫩绿千枝衬，殷红一点含。
东君真有助，落笔为渠谈。
访潘大出郭晚眺
汪芑（清代）

言寻邠老去，临眺正苍然。树远疑浮水，山高不碍天。

渔榔鸣浦急，牧笛出村圆。薄暮桥头立，平林半没烟。
紫阁
薛昌朝（宋代）

阁下寒溪涨碧湍，阁前苍翠数峰环。
危梯续蹬穿松下，细竹分泉落石前。
好鸟啁啾争唤客，乱云开合巧藏山。
独来应为禅僧笑，少有人能伴我闲。
舟发云间
郭谏臣（明代）

晓发云间驿，风生水国秋。潮痕平两岸，帆影漾中流。

共泛杯中蚁，閒看水上鸥。何时脱尘鞅，虾菜五湖舟。
桂州与陈羽念别
杨衡（唐代）

惨戚损志抱，因君时解颜。重叹今夕会，复在几夕间。

碧桂水连海，苍梧云满山。茫茫从此去，何路入秦关。
立秋日吕景二内翰吕田二黄门见访
何景明（明代）

高城下一叶，亭榭已萧疏。河汉生秋早，星辰动夜虚。

玉珂停騕袅，金砚落蟾蜍。俱是文章伯，相看我不如。
为通州守赋绿漪亭二首
姜特立（宋代）

景物天开四面宽，如披百幅画图看。
有时鸥鹭下苍霭，无数菰蒲生碧澜。
独立晚凉秋思动，醉呼小艇水云寒。
他年虎节重来访，唯有恩波不解乾。
送叶泉州二首 其一
周紫芝（宋代）

近日泉南守，新除武部郎。汉廷多长者，循吏得惟良。

海国蛮珍聚，兵厨腊酒香。不妨聊卧治，未要薄淮阳。
秋思绝句
陆游（宋代）

一片云生便作阴，东轩草树共萧森。
秋风岂必关人事，自是衰翁感慨深。
和太祝端居有怀叔恬秘书
韩维（宋代）

鄙生复田庐，疏绝豪俊俊。
侧聆杨生贤，名挂时辈口。
向风结遐想，几岁欲奔走。
比闻官旁郡，敛板不去手。
沈埋文俗间，有类鱼落笱。
颇思沿檄来，一洗烦滞久。
览君端居作，怀伫日延首。
窃高田苏游，遂信尹公友。
丈夫相期意，不必衔杯酒。
作诗助嘉招，此志非邂逅。
挟仙桥
郭印（宋代）

一间犹未达，惜哉千种仙。
我欲挟之进，俾见天中天。
郊庙歌辞。褒德庙乐章。昭德
佚名（唐代）

道赫梧宫，悲盈蒿里。爰赐徽烈，载敷嘉祀。

享洽四时，规陈二簋。灵应昭格，神其戾止。
新乡城西昔送李学宪于鳞至此感怀 其二
谢榛（明代）

望望崆峒倚赤霄，广成何日一相邀。凤台月出谁同醉，独爱秦声听玉箫。
岘山社燕
刘麟（明代）

岘山能醉即香山，蔗境谁人识最闲。冉冉慈云生海屋，霏霏紫气隐禅关。

千年好事同声应，九老真风一笑还。寄语元丰诸将相，有人图入会昌间。
淳化中朝会二十三首
佚名（隋代）

一阳应候，万国同文。
天正纪节，太史书云。
凝旒在御，列斜爰分。
寿觞斯荐，祝庆明君。
陈推官幽居十咏 其四 星湾晚钓
王炎（宋代）

割据一湾风月，棹行冲破青蘋。未有霜鳞贯柳，注心不在垂纶。
除夕和津汝楫
释德洪（宋代）

今夕亦常夕，人偏故国思。不堪搓冻耳，听诵未归诗。

家室谊哗后，深檐雨雪时。炉香待清旦，此意有谁知。
次第和海洲翁韵效放翁体 其九
杨巍（明代）

老来无力曳长裾，卧病沧江廿载馀。马上岂能为顾盼，灯前长自检方书。

乾坤万事终难了，农圃一生未是疏。春到舞雩心尚在，预呼童冠咏随予。
偈颂七十六首
释师范（宋代）

二由一有，一亦莫守。
文殊普贤，泥猪疥狗。
亭前高柏
文同（宋代）

石田硗硗地力燥，谁种双柏已高大。
长材夭矫堪巨栋，老顶索纡若层盖。
雪下孔翠寒不起，风中笙簧清可爱。
菟丝幸好求女萝，莫倚纤柔欲无赖。
汉江舟中待胡襟寰中丞不至寄怀
区大相（明代）

中丞鹊印近登坛，白钺彤弓映豸冠。入掌中台专弹射，出兼四豸拥材官。

周秦形势原交错，楚蜀山川更郁盘。千里封疆劳节制，万年江汉静波澜。

缨歌似逐铙音发，鱼乐皆成阵势看。西上儿童舞盘木，南中父老望旌竿。

秋高岘首游宜数，岁晏隆中卧莫安。沧浪月为牛渚月，租船何夜傍江干。
王七招饮余游紫藤坞值雪失期
高启（明代）

孤舟山水雪晴时，看到梅花一万枝。
东崦题诗西崦醉，等闲忘却故人期。
采莲曲
张玉娘（宋代）

女儿采莲拽画船，船拽水动波摇天。春风笑隔荷花面，面对荷花更可怜。
西村暮归
陆游（宋代）

天气清和修禊後，土风淳古结绳前。
村村陂足分秧水，户户门通入郭船。
亭障盗消常息鼓，坊场酒贱不论钱。
行人争看山翁醉，头枕槐根卧道边。
彦强求偈
释怀深（宋代）

老僧住世非长久，之子春秋正盛年。生铁脊梁须竖起，莫于女井苦留连。
还自肃宁晚色可爱寄卢行之
许景衡（宋代）

送客关城外，回鞭驿路长。风烟无限好，簿领底能忙。

平野破寒木，红尘烘夕阳。新诗巧模写，最忆幕中郎。
就道士问周易参同契
王昌龄（唐代）

仙人骑白鹿，发短耳何长。
时余采菖蒲，忽见嵩之阳。
稽首求丹经，乃出怀中方。
披读了不悟，归来问嵇康。
嗟余无道骨，发我入太行。
江行杂感 其二
王孙蔚（清代）

芙蓉山色有无间，烟棹芦花千里还。远涧寒声移晚树，晴江落照上秋山。

逢人尽说风尘苦，出世方知云水闲。昨夜终南来梦里，宛然三径扣松关。
采蕨
释绍昙（宋代）

拨云寻蕨到层峰，荆棘林中有路通。
拈起一拳全杀活，漏篮无底贮春风。
小浆题壁用赵信国韵
姚勉（宋代）

踏梅聊尔过江西，月里渔竿冷插溪。
料想故园春事好，乱花深处听莺啼。
分题赋镜湖送张用中
钱宰（明代）

镜湖白波木叶稀，风凉萧萧入客衣。
季真赐宅已无主，太白酒船空棹归。
野色惊秋鸿雁下，水声吹雨鲤鱼飞。
此时张翰吴中去，云锁稽山失翠微。
晨起 其一
李彭（宋代）

晨起眄庭柯，冲襟澹无营。犹疑夜来暑，幻作秋气清。

茜篱鸟雀语，各自谋其生。安能从物役，月落修渚横。
木兰花慢·赠弹琵琶者
张伯淳（元代）

爱当垆年少，将雅调，寄幽情。尽百喙春和，群喧夜寂，老凤孤鸣。百来四条弦里，有无穷、旧谱与新声。写出天然律吕，扫空眼底蓁筝。
落红。天气暖犹轻。洗耳为渠听。想关塞风寒，浔阳月色，似醉还醒。轩窗静来偏好，到曲终、怀抱转分明。相见今朝何处，语溪乍雨初晴。
秋郊晚眺
林遇春（清代）

间行近郭遣无聊，云物稀疏漾柳条。隔浦归帆轻带雨，小桥流水暗通潮。

岩前瀑响飞晴雪，烟里歌声出晚樵。最爱夕阳溪畔路，满村红叶落萧萧。
题吉涧卢拾遗庄
韦庄（唐代）

主人西游去不归，满溪春雨长春薇。

怪来马上诗情好，印破青山白鹭飞。
浙江观潮
韩元吉（宋代）

江翻海涌势难平，鳌掷鹏鶱自不停。
端为君王洗兵马，参旗井鉞万雷霆。
次韵张守四首
陈造（宋代）

舟凌清泚转弯环，立鹭驯鸥拱挹间。
还忆苕溪听鸣橹，归来清梦定家山。
以蕲簟石枕送耘老弟有诗因和来韵并分送蒸沈以助其雅趣
虞俦（宋代）

北窗枕簟称高眠，沉水还须起篆烟。老子平生无长物，殷勤分送敢论钱。
钦夫子明定叟夜话舟中钦夫说论语数解天地之心圣人之心尽在是矣明日赋诗以别
张孝祥（宋代）

江北我归去，湘西君卜居。谁知对床语，胜读十年书。

不饮清无寐，来朋乐有馀。明朝千里别，密处几曾疏。
有感
李商隐（唐代）

非关宋玉有微辞，却是襄王梦觉迟。
一自高唐赋成后，楚天云雨尽堪疑。
庚戌三月赴官离松江道中
曾丰（宋代）

好风消雨郁，恶水长泥淫。
戏哢莺饶舌，狂游蝶放心。
枯萎青未了，红紫老相寻。
物与我为一，嗟余只自瘖。
予与方书田相国同时被放舟次维扬饮文昌阁
范景文（明代）

艳说听涛正及秋，烟波一带望中收。莺花逗梦生閒恨，烽燧关中荡远愁。

去国何妨聊问酒，思乡无奈只登楼。閒身并荷明王赐，避世相将访十洲。
哭程孟阳先生次金尔宗韵 其一
黄淳耀（明代）

生死茫茫总别离，鱼书才到讣音随。凋零耆旧今方尽，谈话风流转合思。

嬴博祗将魂气接，枌榆先与首丘期。大招何事偏称宋，唐景由来怅所师。
摘花录寄方寒溪文衡山宗瓠川诸旧游
卢宁（明代）

掠袖笼冠启绿扉，树头红紫簇朝晖。高攀万叶荣随手，斜插一朝香满棑。

浅甲润沾莺宿露，断芳晴与蝶晞衣。叮咛莫把春狼藉，留表江南信息稀。
湖南兰若示大乘诸公
皎然（唐代）

未到无为岸，空怜不系舟。东山白云意，岁晚尚悠悠。
菊花 其六
史铸（宋代）

露裛幽花冷自香，药中功效不寻常。

祛风偏重山泉渍，胡广随缘却寿长。
寻宝峰寺故址
欧大任（明代）

昔人卓锡地，闻有化城开。寺是何年废，山经几劫灰。

雨花今寂寞，霜草独徘徊。念此亦几坏，浮生益可哀。
嘉禾百咏 其二十二 月壕
张尧同（宋代）

入径深于坞，沧波近马蹄。每寻莲社友，咫尺走东西。
书事七首
时少章（宋代）

北引黄河入宿河，下栽鹿角起层波。
城中待哺一万户，咫尺南船那得过。
寄社中
刘黻（宋代）

暗壁寒螀聚夜愁，孤灯相忆话绸缪。
雁来不接西风字，又见黄花老却秋。
仰止亭
鲍壄（宋代）

昔年曾此恋青山，几度秋风入梦寒。
想得玉岑回合处，夕阳依旧满朱阑。
留诗别众
李陶真（宋代）

毛竹森森自剪裁，试吹一曲下瑶台。当途不遇知音者，拂袖白云归去来。
题玉笥山强处士
方干（唐代）

酒里藏身岩里居，删繁自是一家书。

世人呼尔为渔叟，尔学钓璜非钓鱼。
送杨皞擢第游江南
钱起（唐代）

行人临水去，新咏复新悲。万里高秋月，孤山远别时。

挂帆严子濑，酹酒敬亭祠。岁晏无芳杜，如何寄所思。
后庭花·清溪一叶舟
赵孟頫（元代）

清溪一叶舟，芙蓉两岸秋。采菱谁家女，歌声起暮鸥。乱云愁，满头风雨，戴荷叶归去休。
次韵张丞月试士人
陈造（宋代）

居有斋庖教有官，诸生肯复计安闲。
充庭数贡知非远，造物于人本不悭。
思苦得无金注拙，眼明终眩锦花斑。
自怜惯秉雌黄笔，案牍如今拄屋山。
沁园春（次黄宰韵）
洪咨夔（宋代）

归去来兮，杜宇声声，道不如归。正新烟百五，雨留酒病，落红一尺，风妒花期。睡起绿窗，销残香篆，手板＿颐还倒持。无人解，自追游仙梦，作送春诗。

风流不似年时。把别墅江山供弈棋。空一川芳草，半池晴絮，歌翻长恨，赋续怀离。桃叶渡头，沈香亭北，往事悠悠难重思。徘徊处，看鸣鸠唤妇，乳燕将儿。
寒食亲拜二坟因诫子侄
韩琦（宋代）

春色清且明，节盛一百五。寒食遵遗俗，泼火霁微雨。

非才忝国恩，因病得吾土。何以知殊荣，此日奉宗祖。

新安唯皇考，丰安则王父。松楸各万株，岗势拥城府。

二茔相去间，近止一舍许。前晓揭旌牙，蠲洁具罍俎。

芬馨达孝诚，僾若侍容语。礼成无一违，观者竞墙堵。

退惟愚小子，未老膺旄斧。顾己胡能然，世德大门户。

思为后嗣诫，永永著家矩。子侄听吾言，汝各志心膂。

汝曹生绮纨，得仕匪难苦。学业勤则成，富贵汝自取。

仁睦周吾亲，忠义报吾主。间须求便官，坟陇善完补。

死则托二茔，慎勿葬他所。得从祖考游，魂魄自宁处。

无惑葬师言，背亲图福祜。有一废吾言，汝行则夷虏。

宗族正其罪，声伐可鸣鼓。宗族不绳之，鬼得而诛汝。
枣柏大士生辰因读易豫卦有感作此
释德洪（宋代）

人间解纕沙，开视儿眼前。钵饭度永日，一裘支十年。

月岩与云壑，佳处辄留连。谁云道林黠，犹觅买山钱。
谒金门
赵以夫（宋代）

梅共雪。著个玉人三绝。醉倒醉乡无宝屑。照人些子月。

催得花王先发。一曲阳春圆滑。疑是嵬坡留锦袜。至今香未歇。
伤心诗
钱秉镫（清代）

三十年来底事忙？梳头一半已成霜。
宵寒被裂山僧绽，病卧药成小竖尝。
羡尔渔樵能絜耦，看人儿女喜还乡。
飘零莫忆家园事，记得团圞夜绕床。
秋居杂咏十首
李弥逊（宋代）

驾言出城阙，行行陟崇山。
舍怀到昭旷，未觉天地宽。
鴥彼离群雁，嘹嘹浮云端。
嗟我远兄弟，千里同岁寒，
举头不见日，况复远长安。
归飞胡不早，听此雕朱颜。
姑苏送王武冈不值访汪仲冕席上口占
刘过（宋代）

严城夜出鼓冬冬，画鷁三更不见踪。
何必披云寻乐广，真成避雨识茅容。
藓花似雪玲珑白，腊酒如春琥珀浓。
若使世间无我辈，老夫保处不穷冬。
上郑漕二首
郭印（宋代）

孤迹平生似转蓬，少而豪迈老羁穷。
荣华路上黄粱梦，英俊丛中白发翁。
身堕穷山三峡里，心随流水大江东。
夤缘展翅斜阳晚，须仗扶摇一鹗风。
观音真赞 其二
释慧空（宋代）

静处藏身，动中跳出。全起灭心，为自在力。耳闻不知，眼见不识。

天下人称，圆通第一。
为人伤近而不见诗
王僧孺（南北朝）

嬴女凤皇楼，汉姬柏梁殿。讵胜仙将死，音容犹可见。

我有一心人，同乡不异县。异县不成隔，同乡更脉脉。

脉脉如牛女，何由寄一语。
赋落花以宋元宪金谷楼危到地香得香字
刘丞直（明代）

英华本天性，开谢任年光。
自是春风改，那因夜雨伤。
低回飘绮席，荏苒度雕墙。
翠雾当窗合，红云匝地香。
点泥登燕垒，添蜜入蜂房。
剪彩夸西苑，成妆诧寿阳。
角哀番塞曲，径远误渔郎。
但使灵根在，重看锦树芳。
寄献湖州从叔员外
郑谷（唐代）

顾渚山边郡，溪将罨画通。远看城郭里，全在水云中。

西阁归何晚，东吴兴未穷。茶香紫笋露，洲回白蘋风。

歌缓眉低翠，杯明蜡翦红。政成寻往事，辍棹问渔翁。
范叔刚舍人示文正公象笏
楼钥（宋代）

千载威名文正公，忽瞻遗笏照双瞳。
敢从象齿窥清裁，屡批龙双奋大忠。
秉立定知端若植，至今犹想气如虹。
舍人接武登廊庙，宜宝甘棠振祖风。
赋得千金之子坐不垂堂
常纪（清代）

试诵垂堂戒，冰兢慎所趋。百年野马过，七尺火牛驱。

蜀道人心险，秋云世态殊。周行如砥矢，珍重认前途。
题捕鱼图四首为松观曾一愚赋 其二
刘崧（元代）

雨爨风餐杨柳津，长竿独宿迥无尘。矮蓬菰米鱼羹饭，肯信华堂有八珍。
华之高寿鲁斋先生七十
金履祥（宋代）

维王及何，文公孙子。
天子是师，斯文之纪。
金浮图 夜宿翁村时方刈成苦雨不绝词纪田家语
陈维崧（清代）

为君诉。今年东作。满目西畴，尽成北渚。雨翻盆、势欲浮村去。

香成波飘，都作沈湘角黍。咽泪频呼儿女。瓮头剩粒，为君殷勤煮。

话难住。茅檐点滴，短檠青荧，床上无乾处。雨声乍续啼声断，又被啼声，剪了半村雨。

摇手亟谢田翁，一曲淋铃，不抵卿言苦。
颂古四十五首
释慧远（宋代）

赵州狗子无佛性，石牛不怕师子吼。
午夜云腾浪接天，海门一阵狂风扫。
茫茫大地参玄人，眼裹无筋一世贫。
掣电机关何处讨，头角峥嵘出荒草。
醉太平·讥贪小利者
佚名（元代）

夺泥燕口，削铁针头，刮金佛面细搜求：无中觅有。鹌鹑嗉里寻豌豆，鹭鸶腿上劈精肉，蚊子腹内刳脂油。亏老先生下手！
悲怒吟
邵雍（宋代）

多怒伤人气，多悲伤人心。
□□□□□，伤心为害深。
害浅药易治，害深药难任。
谁能知未病，何药能相寻。
得何明府京中书四首 其四
卢龙云（明代）

缁尘在在正西风，尊酒谈天强自雄。世上几人知傲吏，敢期姓字动山公。
赐陈抟
宋太宗（宋代）

餐霞成鹤骨，饵药驻童颜。
静想神仙事，忙中道路闲。
艮岳百咏 小隐亭
李质（唐代）

古木回环石路横，居山初不在峥嵘。圣人天下藏天下，小隐聊为戏事名。
峡路阻风
张咏（宋代）

嵩云草草失前期，佐主无才鬓有丝。
牢落江滩阻风夜，峡猿怕里坐多时。
过卜林寺
伍绳武（明代）

尘缨净濯碧溪头，竹杖芒鞋萧寺游。塔隐慈云尖尚露，灯明梵寺影初浮。

几年踪迹悲蓬转，半世韶光看水流。此夕盘桓双树下，远公禅偈向谁求。
友人楚孟德过余纵言及神仙余谓之无孟德谓之
司马光（宋代）

柂师知子能操舟，稳过茫茫沧海流。
白浪回天千万里，真令挂骨长鲸齿。
易州新使院咏松
王泽宏（清代）

去年手植新松树，碧叶青枝取次阴。干长凌云应有日，后人谁识岁寒心？
送文用庵主归旧隐
释重顯（宋代）

太白峰前旧隐基，杉松寒翠滴无时。
经年抛却又归去，再听岩猿祇自知。
遣怀五首寄致道
谢直（宋代）

时命各有遇，何言富与贫。
有来疾雷电，决去微埃尘。
坐令区区疾，社此为鬼神。
既有得失患，自忘情性真。
所以首阳山，昔有饿死人。
颂古四十四首
释法泰（宋代）

打破当年山鬼窟，豁开正眼耀乾坤。
三拳肋下无多子，一喝雷轰迸海门。
吊李肯齐
李思衍（宋代）

天地由来有废兴，义无两大一身轻。
封疆社稷若不死，妇女须眉安用生。
纽解三网重接续，灰寒万劫独光明。
便当配食三闾庙，启迪民彝见太平。
自君之出矣
张应申（明代）

自君之出矣，不复偕嬿婉。思君如辘轳，日夜心中转。
茅苇
陈允平（宋代）

白苇黄茅几断魂，数家鸡犬不相闻。江南多少朱门闭，桑柘春深绿似云。
续赋家园七咏·百花台
刘子翚（宋代）

森沈径易迷，搘筇为徘徊。
何处春光多，时登百花台。
主人澹无情，林花为谁开。
满庭芳
刘颉（宋代）

莺老梅黄，水寒烟淡，断香谁与添温。宝缸初上，花影伴芳尊。细细轻帘半卷，凭阑对、山色黄昏。人千里，小楼幽草，何处梦王孙。

十年，羁旅兴，舟前水驿，马上烟村。记小亭香墨，题恨犹存。几夜江湖旧梦，空凄怨、多少销魂。归鸦被，角声惊起，微雨暗重门。
挽钱仲耕运使
孙应时（宋代）

族廪规模大，乡评德义尊。
家传忠孝旧，国赖典刑存。
曷不登三寿，嗟谁起九原。
晚生长自恨，早失拜龙门。
芦花
徐庭翼（清代）

芦花冉冉弄斜晖，十月江天似雪飞。说与行人休践踏，好将收拾赠无衣。
古兴二首
沈徽（唐代）

蔓草自细微，女萝始夭夭。夤缘至百尺，荣耀非一朝。

敷色高碧岭，流芳薄丹霄。如何摧秀木，正为馀波漂。

茎叶落岩迹，英蕤从风飙。洪柯不足恃，况乃托陵苕。

长安富豪右，信是天下枢。戚里笙歌发，禁门冠盖趋。

攀云无丑士，唾地尽成珠。日晏下双阙，烟花乱九衢。

恩荣在片言，零落亦须臾。何意还自及，曲池今已芜。
东林别意送善琴无幻上人
陈煇（清代）

冶城秋尽此相逢，远别惊心思万重。细雨扁舟闻梵语，空山落叶寄行踪。

孤琴夜对松间月，一锡朝经海上峰。莫向西江閒洗钵，恐教风雨起鱼龙。
题罗源驿用马驹甫韵
李洪（宋代）

日斜投宿古禅扉，老宿过同东院西。
到处葛藤无用处，试寻梅萼亚疏篱。
初度诣葛仙化奉香火归邑之明日有驯鹿自中径
程公许（宋代）

阆风觞九醖，脍鲸羞玉麟。
宿命忆往劫，隐诀闻至人。
失脚五浊海，未泯一念仁。
就盈纪良月，揆度逢佳辰。
深恩感顾复，瓣香谒仙真。
同来山中吏，得非我同伦。
岩泉千仞雪，涧草四时春。
雅嗜自幽间，胡为此逡巡。
怜我久埃壒，为记三生因。
野性欣得友，不待呼孔宾。
鼓瑟趣升歌，明当下温沦。
嘉燕属君等，努力语去陈。
灵囿岂予慕，愿交惟梓棒。
方寸有玄感，清都宁隔尘。
挽陈丞相
曾几（宋代）

身已栖岩壑，公初冠庙堂。
奉祠方德庇，次对复恩光。
政尔为舟楫，如何坏栋梁。
绋讴争点笔，衰谢独难忘。
送散老归龙井
邹浩（宋代）

长安冥冥砂砾飞，道人趼足来何为。师恩浃髓未云报，誓求卿何成其碑。

卿何盈朝成者谁，尚书妙墨侍郎词。二公奔走天下士，士获一面犹几希。

道人愿力岂不满，文字乃今兼得之。龙井神龙应护持，杖头星斗东南垂。

过门别我自色喜，我愧儒冠多背师。
题王恭父校书新辟书轩
张镃（宋代）

仙翁眼力信非凡，到处偏工鉴别山。
消得好乌巢屋上，旋移空翠入窗间。
平生万卷端能合，从此三杯不等閒。
莫讶倏来犹属意，野有相日用实相关。
和韩子文五首
曾协（宋代）

密云阁雨靳春晴，不放芒鞋取次行。
却坐蒲团政无赖，好诗端为破愁城。
寄题彭泽王尉廨舍二境·读书岩
杨万里（宋代）

不遇黄山谷，那传石橘林。
岩欺小孤顶，影落大江心。
试听秋虫语，如闻夜诵音。
梅仙癖嗜古，此外更幽寻。
送沈驹甫
韩元吉（宋代）

官曹邂逅得情亲，一赋松斋遂绝尘。
天禄校书元有路，甘泉第颂可无人。
江山兴味不知老，芋栗生涯未觉贫。
我欲邀君寺南住，春风聊与杏花邻。
浣溪沙（安人生日·四之四）
张纲（宋代）

过隙光阴还自催。生朝又送一年来。宴堂深处强追陪。

眼眩岂年花里笑，眉攒聊向酒边开。与君同醉莫辞杯。
和苏伯承题恂恂轩
黄公度（宋代）

可但温恭九族敦，平生乡党更恂恂。
山林得趣身长健，门馆无私物自春。
一室琴尊对咸籍，百年胶漆付雷陈。
共传宅相工题品，未数东坡德有邻。
殢人娇 无题。
吴绮（清代）

花压红檐，飘渺梨云千缕。睡不尽、画楼春雨。翠鬟安妥，怕鹦哥传语。

谁解道、情在暖香深处。

巫峡朝行，洛波晓渡。算难得、柔怀如许。桃慵柳困，细把眉峰数。

人待起、又被眼波留住。
夔路十贤 柳文
王十朋（宋代）

柳公本书生，忠勇著岳鄂。盛山戮奸吏，馀威震夷落。
再次韵
陈造（宋代）

因诗衰病顾徒然，凿井今犹未及泉。
药幻霜须端有待，囊缄玉唾愧无传。
冥心拟学无言子，授诀今犹不老仙。
探妙卫生俄两得，信知穮蔉解逢年。
寄刘元礼
许景衡（宋代）

东郡趋锋召，西廱振羽仪。微言元自得，夫子更谁师。

文物今为盛，贤能众不遗。秋风看雕鹗，碧海尽蛟螭。

妙选追前辈，高标照一时。綵衣供戏乐，绛帐欲归迟。

念昔群居盛，论文非我私。艰难良自信，出处不无疑。

骐骥方千里，鹪鹩但一枝。田园日牢落，浩荡故山期。
到芊原志喜
林俊（明代）

眼前三日是回程，万死天容脱此生。
官烛对床翻老泪，城笳落耳误边声。
峡江今度风波隔，驿使初传猿鸟惊。
卧病老臣无气力，勉叉双手贺升平。
百字令 荷
堵廷棻（清代）

汉皋薄暮，正凌波倚醉，暗输心素。三十六陂烟雨足，消尽人闲烦暑。

露冷风清，无情有限，月又明南浦。小船移过，采香人在何处。

最爱瘦骨珊然，高擎青盖，的的芳心苦。抱月飘烟腰几寸，相对盈盈欲语。

暗系情思，徐轻清泪，多少闲情绪。闽兰开未，水亭好共延伫。
诉衷情（濡溪悼旧）
黎廷瑞（宋代）

曲屏深院赴幽期。心事梦云知。佩环零乱何处，江上草离离。

日平西，天似幕，月如眉。依稀还记，两岸杨花，送上船时。
怀仙歌
陈德正（清代）

罡风簸空烂金石，蓬莱夜半沈海水。黄芽白雪总虚名，长生有道非不死。

青云无梯不可升，九重八柱高层层。水火依然后天物，中有元化苞真灵。

圆成坚固无休息，不炼服食炼道德。子珠生处是杀机，绵绵踵息通无极。

化精为气气为神，漠然虚白中无魂。性命有门造化始，南华真人古仙子。
送洪去芜入黄山度岁
吴瞻泰（清代）

怪尔冲寒入杳冥，一筇万里破空青。雷奔石底晴看雨，人在空中夜摘星。

喜就湿泉除宿垢，懒将仙荚问山灵。鼎湖龙去留丹灶，元日朝参紫玉屏。
送何明府之秦邮（何，淮东人。已三为县令）
高启（明代）

马前风叶助离声，楚驿都荒不计程。
一令尚淹三县事，几家曾计十年兵。
夕阳远树烟生戍，秋雨残荷水绕城。
父老不须重叹息，君来应有故乡情。
偈颂六十七首
释原妙（宋代）

今朝八月一，行脚禅和出。
不识自家珍，却向途中觅。
直饶走遍一百一十城，参见五十三善知识，
功超十地三乘，位等释迦弥勒。
若还来到西峰，未免一棒打折你驴脊。
柳
释绍嵩（宋代）

江头杨柳曲尘姿，斜压渔家短短篱。日暖游丝飞絮落，和风得路合偏吹。
十月十六夜严陵城下玩月
朱同（明代）

谁送冰盘上九天，清光不减夜来圆。云连远岫横天外，山拥孤城枕水边。

重镇已空前日梦，棹歌犹认去年船。半生未了沧洲愿，安得垂纶继昔贤。
寒食有怀楚都
项安世（宋代）

北士重寒食，东风吹故乡。
不知清野后，还有踏青无。
荻笋烹鱼美，萎蒿裹饭腴。
异乡悲节物，归梦近樯鸟。
过流河得交字
胡介祉（清代）

尚忆辞东甸，俄看近北郊。疾风晨涨减，春水夕阳交。

绿见荒村柳，黄知破屋茅。轻舟随处宿，遮莫漏频敲。
筇竹杖赠天圣长老仁公仁有诗次其韵
赵孟頫（元代）

瘦节苍骨耸，腻肤黄玉温。苔间时卓地，月下屡敲门。

持赠松庐老，携寻水竹村。归来倚空壁，夜气与俱存。
破帽
黄复圭（元代）

破帽多情却恋头，草残丝断素尘浮。烟笼长是煎茶日，风落多逾把菊秋。

顶漏疏星窥短发，檐垂缺月露双眸。桃尖楼子青罗辨，相对宁知故旧愁。
和钟漕汝强四首
胡寅（宋代）

丈人爱客酒杯深，更和南山白石音。
大户不知濡首节，逸才应石捻髭吟。
箴规有过风雷益，儆策无穷地泽临。
每忆向来谈讌处，桃花流水路难寻。
五月菊
徐庭翼（清代）

端阳误认作重阳，秋景何如夏景长。岂恨霜天多冷淡，故将花共石榴芳。
宴山亭 辛未九日，与风余诸子风雨登高
陈洵（清代）

闲梦东篱，凄绝素心，暝色相携高处。残照翠微，旧月黄昏，佳约有时风雨。

漫惜多阴，知道是、秋光谁主。凝伫。曾旧识江山，看人无语。

还喜身健登临，且随分清尊，慰秋良苦。漉巾爱酒，岸帻簪花，商略较谁风度。

尽日停云，休更忆、昔年亲故。迟暮。须料理、幽居词赋。
白洋河阻风
盛枫（清代）

大河流日夜，噫气北风号。雾影霾鱼市，寒威缩马毛。

客程千里倦，酒价一时高。欲作懵腾计，终宵聒怒涛。
迩来
弘历（清代）

一雨赢伸半月眉，迩来又觉雨愆期。愁怀展转因风剧，诗思枯乾待泽滋。

满拟麦田芃实发，纵观花圃淡无姿。近臣慰我还堪待，越是难堪可待时。
贫交行
张纶英（清代）

贫交无厚薄，穷壤无岁时。阴阳倏迁变，观化若等夷。

夏日炎何早，黄尘压空苦热恼，冬日暖何迟，霜威懔慄侵单袿。

凉暄如流去飘忽，转眼芳华已销歇。咨寒怨暑亦何为，松柏森森挺高节。

颜枯手皴未遑惜，维愿年年不离别。绮纨被体奚足欢，丘壑藏身宁守拙。

君不见，后有梁鸿前冀缺。
渔家傲引
洪适（宋代）

二月垂杨花糁地。荻芽迸绿无际。细雨斜风浑不避。青笠底。际际两两鸣桹起。

新妇矶边云接袂。女儿浦口山堆髻。一拥河豚千百尾。摇食指。城中虚却鱼虾市。